**Generalforsamling i Emdrup Grundejerforening**

**onsdag d. 21.marts 2018 i Håndværkerhaven**

**REFERAT**

1. Til dirigent foreslog bestyrelsen Vagn Aagaard Knudsen, der blev valgt og startede med at takke for valget og konstatere, at generalforsamlingen var rettidigt indkaldt.
2. Derefter gav han ordet til formanden, Lennart Frandsen, til beretningen (se denne nedenfor).

Efter beretningen efterlyste dirigenten spørgsmål eller kommentarer til beretningen, men der var ikke noget, forsamlingen ønskede uddybet.

1. Derefter blev ordet givet til kasserer Mogens Frederiksen for aflæggelse af regnskab for 2017
2. Fastlæggelse af kontingent for 2018. Foreslås uændret til 65 kr for enkeltmedlemmer og 60 kr for kollektive medlemmer
3. Valg af kasserer – Mogens Frederiksen blev valgt
4. Valg af to bestyrelsesmedlemmer – Henrik Fischer og Ulla Jørholt blev valgt.
5. Valg af to suppleanter – bestyrelsen foreslog Palle Rasmussen, Engblommevej, som ny suppleant og genvalg af Iona Mogensen – begge valgt.
6. Valg af revisor. Vagn Aagaard Knudsen modtog genvalg og blev valgt.
7. Valg af revisorsuppleant – Alex Heick blev genvalgt.
8. Indkomne forslag – der var ikke indkommet forslag
9. Eventuelt: Lennart Frandsen fortalte om Bispebjerg Lokaludvalg og om den ”overskudsmilliard” som Københavns Kommune har fordelt til diverse projekter, der iblandt en del til vores område.

Tilstanden i Utterslev Mose er god – der pågår oprensning, som har vist sig ikke at være helt så omfattende som man troede i første omgang. Tilstrømning af spildevand til Mosen (fra Gentofte og Gladsaxe) forsøges lukket.

”Faktatorvet” muligvis løbet ind i problemer, men der arbejdes videre med projektet

Lundehusvej 10 B efterspurgte vedligehold af brinkene ved Emdrup Sø, der ganske rigtigt er i elendig forfatning. P.t. ikke midler til opretning, men vi vil forsøge kontakt til kommunen igen.

Efter selve generalforsamlingen blev der serveret smørrebrød, øl og vand, og derefter blev ordet givet til biolog Rikke Milbak, der kom for fortalte (og viste billeder) levende om at invitere naturen ind i vores haver.

Hvis vi tænker os lidt om, kan vi give bedre plads til insekter og fugle – og på den måde hjælpe os selv med bedre bestøvning. Mange insektarter – herunder bier – er gået voldsomt tilbage de seneste år.

Derefter blev årets Imbrispris uddelt – begrundet af arkitekt Esben Heick

Lidt udenfor generalforsamlingen havde grafisk designer, Rikke Jensen, en lille ophængning med nogle af hendes værker fra især NV. Hun holdt lille oplæg om hendes tanker om billederne og hendes teknik. Fine sager.

**Emdrup Grundejerforenings bestyrelses beretning for 2017**

Beretningen er disponeret således:

1. Foreningsmæssige forhold,
2. Sager i 2017,
3. Hvad sker der i 2018?

# 1. Foreningsmæssige forhold

Grundejerforeningen har ca. 700 medlemmer.

Bestyrelsens sammensætning pr. 31. december 2017:

Lennart Frandsen, formand,

Henrik Fischer, næstformand,

Birgitte Mølgaard-Nielsen, sekretær,

Mogens Frederiksen, kasserer,

Ulla Jørholt, redaktør og webmaster, og

Hanne Nording, sekretær.

Der har i 2017 været afholdt 7 bestyrelsesmøder.

Dagsorden for bestyrelsesmøderne kommer på foreningens hjemmeside [www.emgf.dk.](http://www.emgf.dk/)

Medlemmerne kan komme med forslag til emner til behandling på bestyrelsesmøderne. Man kan efter afholdelsen af bestyrelsesmøderne ved henvendelse til formanden blive orienterer om, hvad resultatet blev af behandlingen af de enkelte punkter. Væsentlige beslutninger vil der blive orienteret om på nyhedsmailen der er knyttet til hjemmesiden.

Formanden takkede de øvrige medlemmer af bestyrelsen for et godt og konstruktivt arbejde i beretningsåret. Der har igen i beretningsåret i bestyrelsen været enighed om alle beslutninger.

Jens Steenstrup flyttede den 1. november 2017 fra Emdrup og kunne derfor ikke længere være medlem af foreningen og bestyrelsen. Jens nåede da også at være medlem af bestyrelsen i 33 år!! Og medlem af foreningen i 44 år. Bestyrelsen har takket Jens mange gange for hans store indsats for foreningen og dermed for vores bydel Emdrup. Og foreningen har givet Jens en afskedsgave, som Jens blev meget glad for.

Ind i bestyrelsen er trådt suppleant Ulla Jørholt, Engblommevej 3. Ulla har vist sig at være initiativrig og er uden tøven trådt ind i alle de opgaver, som Jens varetog. Det vil bl.a. sige redaktørarbejdet og Webmaster arbejdet.

# 2. Sager i 2017 a. Hjemmesiden

Den nuværende udgave af hjemmesiden har nu fungeret i 6 år. Der bliver løbende lagt nyheder ind på hjemmesiden. Og hvis vi mener at det er en væsentlig nyhed bliver der sendt en meddelelse til de medlemmer, som har tilmeldt sig nyhedsmail på hjemmesiden. Der er lagt mere end 200 nyheder på hjemmesiden og der er ca. 160 medlemmer der er tilmeldt nyhedsmail. Formanden anbefalede medlemmerne at bruge hjemmesiden og tilmelde sig nyhedsmailen. Hjemmesiden er fuld af interessante nyheder og nyttige oplysninger.

Der ligger nogle lister på bordene, hvor man kan tilmelde sig nyhederne. Man kan til enhver tid framelde sig igen.

**b. veje og torve mv.**

Trafikministeriet har i september måned 2016 udarbejdet et forslag til nogle ændringer af lov om private fællesveje. Der er tale om nogle ændringer, som betyder væsentlige forbedringer af grundejernes retsstilling. På foreningens hjemmeside ligger et notat der redegør for de væsentligste af de foreslåede ændringer. Det henvises der til, idet der her blot skal fremhæves, at ændringerne indeholder

* en begrænsning i kommunernes adgang til at kræve administrationsudgifter dækket ved vejvedligeholdelsesarbejder til 9 % af dokumenterede projekterings- og anlægsudgifter,
* betaling af vedligeholdelsesudgifter i tilfælde hvor en offentlig vej overgår til at være en privat fællesvej,
* løsning af problemet med ”gratister ” på vejen dvs. de grundejere der ikke vil være medlem af vejlauget,
* værn mod uvedkommende parkering på private fællesveje,
* sikring af at resultatet af en trafiktælling bliver respekteret,
* overtagelse af privat fællesvej til offentlig vej hvor der er megen kørsel til offentlig institution på den private fællesvej, og
* sikring af at vejen efter gravearbejde bliver retableret.

Emdrup Grundejerforening har meddelt Transportministeriet, at foreningen genkender de problemer som ændringerne søger at løse og at foreningen meget støtter gennemførelsen af ændringerne.

Bestyrelsen vil følge med i hvad der videre sker i lovgivningsprocessen og vil informere herom på hjemmesiden.

Lovforslag forventes fremsat i Folketinget i efterårssamlingen 2018.

Den meget langvarige sag om udgiftsfordelingen ved istandsættelsen af en privat fællesvej der støder op til et stort kommunalt grønt areal er endeligt afslutte. Og det med et meget tilfredsstillende resultat. Kommunen måtte betale og vigtigst er det, at grundejerne nu har sikkerhed for ved fremtidige vedligeholdelsesarbejder at udgiftsfordelingen er rimelig. Vejdirektoratet har været meget hjælpsom med løsningen af sagen.

Allermest betydningsfuldt er det imidlertid, at sagen har gjort det klart for Københavns Kommune hvorledes privatvejsloven skal administreres ved afgørelser om udgiftsfordelingen ved istandsættelsesarbejder af private fællesveje. Det fører for vidt her at komme nærmere ind på hvad der ved afgørelsen er opnået på det principielle plan. På hjemmesiden under vejlaug informationer er lagt et notat der nærmere beskriver retstilstanden ved istandsættelse af private fællesveje som den nu tegner sig.

På det kommende koordinerende møde for vejlaug som afholdes den 30. maj 2018 i mødelokalet i Emdrup Kirke vil jeg give en nærmere redegørelse for sagen. Jeg stiller også gerne op til generalforsamlinger i de enkelte vejlaug og gennemgår det der er udfaldet af den konkrete sag.

Jeg kan oplyse, at der nu arbejdes i 8 lokaludvalg med en opdatering af ”Vejledning om Private Fællesveje”.

I opdateringen vil også- så vidt muligt-indgå resultatet af den konkrete sag. Når jeg siger så vidt muligt er det fordi kommunen skal stå som medforfatter af opdateringen. Arbejde ter pt. sat på vågeblus i afventen af hvad der sker med det nævnte forslag til ændringer i privatvejsloven.

”Mudderstien” for enden af Nøkkerosevej dvs. stien der løber under Emdrupvej til Emdrup Station har sit helt eget liv. Kommunen har givet løfte om at se på belysningen. Noget præcist løfte om vedligeholdelse af stien har vi ikke kunnet få. Men vi har ikke givet op på trods af at sagen nu har stået på i 10 år.

Senest har kommunen oplyst, at det er konstateret at der er lys i 3 standere og at lys mangler i 4 standere. Man vil nu indhente tilbud på udskiftning af armatur på de 4 standere uden lys. Kommunen har også oplyst at DSB nu vil udarbejde en plejeplan for de store træer der står langs stien. Vi har intet nyt fået oplyst om vedligeholdelsen af selve stien.

Der arbejdes vider med projektet Faktatorvet/Lundehustorvet men det er ikke lige op over at torvet bliver anlagt.

# c. lokalplansager

Vi og Ny Ryvang Villakvarters Vejlaug og Bispebjerg Lokaludvalg har ikke umiddelbart fået medhold i kommunen med påstanden om at byggeriet på Emdrupvej 22 er lokalplanpligtigt. Og der verserer sager om tilkørselsforholdene på Klosterrisvej. En afgørelse fra Planklagenævnet skulle være lige på trapperne.

Sagen er udførligt omtalt i grundejerforeningsbladet for december 2017.

Emdrup Grundejerforening er fortsat af den opfattelse at lokalplaner skal overholdes efter deres indhold, medmindre der foreligger særlige omstændigheder. En holdning som vi deler med Bispebjerg Lokaludvalg. Vi vil fortsat have vores opmærksomhed rettet mod det.

# d. Kogræsserlaug

Grundejerforeningen støtter meget, at vi nu har fået 4 stude i sommerhalvåret i Nordmosen. Foreningen har tegnet medlemskab i lauget. Og vi har også tegnet os for en kødandel. Kødet havnede hos bestyrelsens medlemmer og foreningen gav et beskedent bidrag hertil. Det er meget velsmagende kød og det er en fantastisk tanke, at det er kvæg der har gået lige rundt om hjørnet.

Vi regner også med at kunne deltage aktivt som medlem i Kogræsserlauget i 2018.

# e. belysning

Der er nu kommet lys i DSB skiltet på Emdrupbroen og i skiltet på Tuborgvej.

Der er kommet belysning på strækningen på det vejstykke der benævnes Emdrupvej og som går fra Emdrupvej til Tuborgvej. Det er på den sydligste strækning.

Der foreligger endnu ikke en samlet evaluering af omlægningen af gadebelysningen i København. Bestyrelsen følger op på sagen.

# f. medlemsblad

Bestyrelsen udsendte i december 2017 et medlemsblad. Ulla Jørholt debuterede som redaktør og det slap hun godt fra. Og igen er det Alex Heick, der har sat bladet op. Mange tak til begge.

I bestyrelsen er der overvejelser om at vende tilbage til at udsende 2 blade om året. Vi vil gerne i bladet også give beskrivelser af de lokale institutioner i området. Og om lokale handlende. Om skoler. Om idrætstilbud mv. Medlemmerne må meget gerne komme med indlæg herom til bladet.

To blade om året vil også betyde at opfølgning på generalforsamlingen kommer tidligt også i en bladudgave.

# g. Julegave

Med decembernummeret fik medlemmerne en julegave, der var en fin tegning af Alex Secher af den østlige del af Utterslev Mose. Vi har ikke modtaget så mange reaktioner, men vi håber at julegaven faldt i smag.

# h. naboklager

Der har stort set været fred og fordragelighed i området (bortset fra skyderier). Så der har ikke været naboklager til behandling i bestyrelsen bortset fra en enkelt alvorlig nabostrid. Jeg kan ikke komme nærmere ind på sagen. Der er rejst en ny naboklage der går på at beboerne i det almene boligbyggeri på Frederiksborgvej, hvor der ved byggeriet blev stillet krav om et bestemt antal parkeringspladser på grunden, foretrækker at parkere på de private fællesveje, hvorved deres private parkeringspladser står ubenyttede hen til gengæld for at de optager plads på de private fællesveje. Det var jo ikke meningen. Bestyrelsen tager kontakt til vejlauget/ bestyrelsen for andelsboligforeningen.

# i. Bispebjerg Lokaludvalg

Der var nyvalg til Bispebjerg Lokaludvalg den 7. marts 2018. Lennart Frandsen blev på ny valgt til lokaludvalget som repræsentant for grundejerforeninger i bydelen. Også Alex Heick blev genvalgt. Og det det sidste- kan Bispebjerg være meget vel tjent med.

Også Ulla Jørholt blev indvalgt i lokaludvalget som repræsentant for Vejlauget Firkløveret.

Om arbejdet i lokaludvalget kan der henvises til Bydelsavisen som udkommer 5 gange om året og til lokaludvalgets hjemmeside [www.bispebjerglokaludvalg.dk.](http://www.bispebjerglokaludvalg.dk/)

Nogle bemærkelsesværdige resultater kan dog nævnes:

Der er den 21. marts 2018 indgået aftale i den såkaldte overførelsessag i kommunen. Der er tale om anvendelsen af uforbrugte midler fra 2017 i alt mere end 1 mia. kr.

I vores område tilgodeses bl.a.

-Nordvestpassagen. Der er afsat 76,7 mill. kr. til anlæggelse af en cykel/gang underføring under S-banen således at Mimersparken bliver tættere forbundet med Bispebjerg ved Fyrbødervej/Lygten,

Kampsportens Hus på Skodagrunden bliver realiseret; samlet omkostning 90 mill. kr.,

-driften af Cleanhouse på Frederiksborgvej fortsætter; et sted for mennesker med misbrugsproblemer,

Stationsområdet ved Nørrebro Station ud fra Føtex bliver istandsat. Man kan håbe at det er første skridt i retning af en gennemgribende renovering af hele stationsområdet.

# j. Utterslev Mose

Udviklings- og plejeplanen for Utterslev Mose, som der nu har været arbejdet med i nogen tid, forventes at foreligge i foråret 2018. Der vil komme et link på hjemmesiden til planen.

**3. Hvad sker der i 2018?**

Der vil igen løbende dukke sager op. Det kan forudses at bestyrelsen kommer til at beskæftige sig med -”Mudderstien”,

-private fællesveje (herunder lovforslag),

-klimatilpasning,

-Bispebjerg Lokaludvalg,

-Kogræsserlauget,

-vejlaugskoordinering

-Lundehustorvet/Faktatorvet,

-Emdrupvej 22,

-parkeringsforhold på de private fællesveje (jf. lovforslag),

-foreningens hjemmeside,

-medlemsblade,

-nedlæggelse af et kraftigt højspændingskabel i Emdrupvej og Frederiksborgvej med særlige problemer ved ved Frederiksborgvej/Dunhammervej,

 -gennemgang af foreningens vedtægter fra 21. marts 1991; umiddelbart ses der ikke at være behov for ændringer, og

-meget andet.